Beurtkrag weer terug(Argieffoto: Unsplash) Beurtkrag sal weer Woensdag van 14:00 toegepas word weens die kragnetwerk wat onder druk is. André de Ruyter, hoof van Eskom, het Woensdagoggend tydens ‘n mediakonferensie gesê daar is ‘n verhoogde risiko vir beurtkrag weens totale onbeplande verlies aan kragopwekking van 14 444 MW. Teen die einde van die mediakonferensie het De Ruyter aangekondig dat fase 2-beurtkrag om 14:00 vandag begin en tot Saterdagoggend om 05:00 sal voortduur weens nog eenhede wat onklaar geraak het. Daar is onder meer probleme by die Kusile- en Medupi-kragstasies. De Ruyter het ook gesê Eskom is van voorneme om die naweek meer as 3 400 MW se opwekkingsvermoë af te skakel ten einde instandhouding op sewe eenhede te doen. Dit is egter nie duidelik of Eskom nou hiermee gaan voortgaan nadat beurtkrag weer ingestel moes word nie. Eskom het kort na die mediakonferensie in ‘n verklaring gesê fase twee-beurtkrag word geïmplementeer weens voortdurende onvoldoende opwekkingskapasiteit en die verlies van ‘n eenheid elk by die Medupi-, Duvha- en Kendal-kragstasies vanoggend. “Dit is om die oorblywende noodreserwes by die oopsiklusgasturbines en pompopgaarstasies te bewaar om hoër fases van beurtkrag te voorkom.” Van die vyf eenhede wat gister onklaar geraak het, is ‘n eenheid elk by die Majuba-, Kriel- en Matimba-kragstasies weer in diens geneem terwyl daar steeds herstelwerk gedoen word by die oorblywende twee eenhede. Totale onbeplande verlies aan kragopwekking het teen die einde van die mediakonferensie 15 485 MW beloop terwyl beplande instandhouding op 4 100 MW was.